ቀደም ሲል የሰብአዊ መብት ጥሰቱና የአፈናው ዳፋ በይበልጥ ያርፍ የነበረው የመንግስት ብልሹ አሰራሮችን በመነቀስ በድፍረት ይተቹና ይሞግቱ የነበሩ ግለሰቦች፣ ሲቪል ማህበራትና ጋዜጠኞች ላይ ነበር። ይህ ይደረግ የነበረው ከመንግስት ጋር የፖለቲካ ትስስር ያለውና በሙስና የተደራጀው ሀይል እራሱን ለመደበቅ ሲል የሚያደርገው እንደሆነ መገመት ይቻላል። ማህበራትን ለማቀጨጭ፣ ሚዲያዎችንና ፖለቲካ ፓርቲዎችን ለማዳከም የወጡ የተለያዩ ህጎች ሉአላዊነትንና የሀገሪቱን ደህንነት ለማስጠበቅ የሚል ሽፋን ይሰጣቸው እንጂ በአመዛኙ ግባቸው የሙስናና ሌብነት መረጃ ይፋ እንዳይወጣ ለመከላከል ነበር። ህገወጥ ተግባሮችን የሚተቹ አካላት ደግሞ ሀገር ጥለው እንዲሰደዱ፣ እንዲሸማቀቁና ከፍተኛ ግፍ እንዲደርስባቸው ስደረግ ነው የቆየው። ይህ የሚያሳየው ሲፈጸሙ የነበሩት የሙስና ድርጊቶች ለሰብአዊ መብት ጥሰቶች የራሱ ድርሻ እንዳለው ነው።
